**Kisbér Város Önkormányzata Képviselő-testületének .../2024. (IV. 11.) önkormányzati rendelete**

**a város jelképeinek és a „Kisbér” név használatának rendjéről**

Kisbér Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés a) és i) pontjában meghatározott feladatkörében eljárva a következőket rendeli el:

**1. §**

(1) Magánszemély, jogi személy, és egyéb szervezetek elnevezéséhez, tevékenységének gyakorlásához, működése folytatásához, bármely egyéb gazdasági tevékenységéhez, üzlet, épület vagy bármely más létesítmény megnevezéséhez, kiadványokban, sajtótermékekben és rendezvények megnevezésében a település nevét kizárólag Kisbér Város Önkormányzatának (továbbiakban: önkormányzat) engedélyével használhatják.

(2) Az (1) bekezdésben foglalt kötelezettség nem vonatkozik az önkormányzatra, az önkormányzat által alapított alapítványokra, az önkormányzat tulajdonában álló gazdasági társaságokra, az önkormányzat fenntartásában lévő költségvetési szervekre, intézményekre.

**2. §**

(1) A használata iránti kérelmet (a továbbiakban: kérelem) a polgármesterhez kell benyújtani. Az elnevezés felvételéről, használatáról szóló engedély (a továbbiakban: engedély) megadásáról Kisbér Város Önkormányzatának Képviselő- testülete dönt.

(2) A kérelmet a 1. melléklet szerinti formanyomtatványon kell benyújtani. Nem természetes személy kérelmezőnek a kérelméhez csatolnia kell a létesítő okirata másolatát.

**3. §**

(1) Az engedélyezésével kapcsolatos eljárás során az általános közigazgatási rendtartásról szóló 2016. évi CL. törvény rendelkezéseit kell alkalmazni.

(2) A kérelem az elektronikus ügyintézés és a bizalmi szolgáltatások általános szabályairól szóló 2015. évi CCXXII. törvény szerint elektronikus úton is benyújtható és intézhető.

**4. §**

(1) A használatára vonatkozó engedélynek tartalmaznia kell:

*a)* a jogosult megnevezését és székhelyét (lakóhelyét),

*b)* az engedélyezett használat céljának meghatározását,

*c)* az engedély érvényességének időtartamát,

*d)* a használat módjával kapcsolatos esetleges egyéb kikötéseket és előírásokat,

*e)* az engedély visszavonhatóságára történő figyelmeztetést, a lehetséges okok felsorolását.

(2) A kiadott engedély érvényessége szólhat:

*a)* a tevékenység folytatásának időtartamára,

*b)* meghatározott időpontig történő felhasználásra,

*c)* egy alkalomra, vagy

*d)* határozatlan időtartamra.

**5. §**

(1) Meg kell tagadni az engedély kiadását, ha:

*a)* olyan, az 1. § (1) bekezdése szerinti személy vagy szervezet kéri,

*aa)* akinek ugyanolyan tartalmú kérelmét a képviselő- testület korábban elutasította, vagy

*ab)* akitől a névhasználat jogát a képviselő- testület korábban megvonta,és az elutasítástól vagy a megvonástól számítva az új kérelem benyújtásáig még két év nem telt el,

*b)* a használat módja, célja és annak körülményei az önkormányzat, vagy a település lakosságának jogait, jogos érdekeit, méltóságát sérti vagy veszélyezteti, vagy

*c)* a használat célja vagy módja az Alaptörvénybe vagy más jogszabályba ütközik.

(2) Az engedély kiadása megtagadható, ha az önkormányzat ugyanazon vagy hasonló tevékenység gyakorlásához már kiadott engedélyt, vagy, ha a nevet már valaki jogszerűen használja.

(3) A kiadott engedélyt vissza kell vonni, ha az (1) bekezdésben foglaltak a tevékenység gyakorlása közben következnek be.

(4) A kiadott engedélyt vissza lehet vonni

*a)* ha a felhasználó az engedélyben meghatározott feltételeket, előírásokat megszegi és azokat figyelmeztetés ellenére sem tartja be, vagy

*b)* ha a felhasználó azt a tevékenységet, amelyhez az engedélyt megkapta már nem folytatja, a létesítményt nem üzemelteti.

(5) A névhasználat megvonására irányuló bejelentésről és az engedély visszavonásáról a képviselő- testület dönt.

**6. §**

(1) Aki a városnevet a rendelet hatályba lépése előtt jogszerűen felvette és használja, utólagos engedély iránti kérelem benyújtására nem kötelezhető.

(2) Az a rendelet hatálybalépése előtt felvett városnév használatát az engedélyező a jövőre nézve megtilthatja, ha a használat vagy annak módja, célja és körülményei az önkormányzat vagy a lakossága jogait, jogos érdekeit sérti vagy veszélyezteti.

**7. §**

Az önkormányzat jelképei, mint a település múltjára utaló díszítő szimbólumok: a zászló és a címer.

**8. §**

(1) Zászló: Óarany színű lobogó, közepén a város fent leírt címerével.

(2) A zászló grafikai ábrázolása a rendelet 3 melléklete.

**9. §**

(1) Címer: Középen kettéosztott pajzs, melynek felső részén vörös mezőben a lovarda rajzolata látható, alsó részén zöld mezőben piaci mérleg. A pajzs talpazatát szőlő és szőlőlevélből álló arany színű kartus szegélyezi, melynek közepén a KB lóazonosító bélyegző lenyomata található. A címerpajzs felett a város elnevezése.

(2) A címer grafikai ábrázolása a rendelet 4 melléklete.

**10. §**

(1) A jelképek használata nem sértheti Magyarország és az Európai Unió jelképeinek használatát.

(2) A jelképek használata Magyarország és az Európai Unió jelképeinek használatát nem helyettesítheti.

(3) A polgármester, az alpolgármester és a jegyző az önkormányzat jelképeit engedély nélkül, szabadon használhatják.

(4) Az önkormányzat jelképeit - mint a településre utaló és díszítő jelképet - kizárólag a rendeletben meghatározott hiteles alakban, az ábrázolás hűségének, a méretarányok és a színek pontos megtartása mellett lehet felhasználni és alkalmazni.

(5) Amennyiben nincs lehetőség az önkormányzat jelképének eredeti színben való ábrázolására, akkor az csak a hordozó tárgy anyagának színében, de a heraldika általános szabályainak és színjelzéseinek megtartásával történhet.

**11. §**

A címert engedély nélkül használhatják:

*a)* a képviselő-testület,

*b)* a képviselő-testület szervei,

*c)* a Kisbéri Közös Önkormányzati Hivatal (a továbbiakban: polgármesteri hivatal) szervezeti egységei,

*d)* az önkormányzat által alapított alapítványok, az önkormányzat tulajdonában álló gazdasági társaságok,

*e)* az önkormányzat fenntartásában lévő költségvetési szervek.

**12. §**

Az önkormányzat címere - engedély nélkül - utaló és díszítő jelképként az alábbi esetekben használható és alkalmazható:

*a)* a polgármesteri hivatal, az önkormányzat fenntartásában lévő költségvetési szervek, az önkormányzat által alapított alapítványok, az önkormányzat tulajdonában álló gazdasági társaságok és a település köznevelési intézmények épületein, helyiségeiben és tanácskozó termeiben,

*b)* a képviselő-testület és bizottságai, a polgármesteri hivatal, az önkormányzat által alapított alapítványok, az önkormányzat tulajdonában álló gazdasági társaságok, az önkormányzat fenntartásában lévő költségvetési szervek, és a település köznevelési intézmények által kiadott kiadványokon,

*c)* a képviselő-testület által kiadott díszokleveleken, emléklapokon, emlékplaketteken, jelvényeken, valamint az önkormányzat által adományozott kitüntetéseken,

*d)* az önkormányzat, a képviselő-testület és bizottságai, a polgármester, alpolgármester, helyi önkormányzati képviselők, jegyző, aljegyző, az egyes hivatali egységek és vezetőik részére készített levélpapíron,

*e)* a helyi önkormányzati képviselők és a polgármesteri hivatal dolgozóinak névkártyáin és arcképes igazolványain,

*f)* az önkormányzat ünnepi rendezvényein úgy, hogy az állami címer jelentőségét ne kisebbítse,

*g)* az önkormányzat zászlaján,

*h)* az önkormányzat gépjárművein,

*i)* az önkormányzat hivatalos honlapján,

*j)* az önkormányzat által kirakott üdvözlőtáblákon.

*k)* az önkormányzat, mint támogató feltüntetése esetén.

**13. §**

(1) Az önkormányzat címerével ellátott körpecsét az önkormányzat és más bel-, illetve külföldi önkormányzatok közötti kapcsolatokban protokolláris célból, kitüntető oklevelek hitelesítésekor használható.

(2) A címer választási kampány céljára nem használható.

(3) A címer védjegyként nem használható*.*

**14. §**

(1) A 12 §-ban meghatározottakon kívüli magánszemély, jogi személy és egyéb szervezet az önkormányzat címerét kizárólag a képviselő- testület engedélyével jogosult használni.

(2) Az önkormányzat hivatalos honlapját kivéve, az önkormányzat címerének elektronikus információs rendszeren történő felhasználása az (1) bekezdésében meghatározott engedély megadásához kötött.

(3) A képviselő- testület az engedély kiadását indokolással megtagadhatja.

**15. §**

A zászlót használni kell a polgármesteri hivatal, az önkormányzat intézményei, gazdasági társaságai épületein és tanácskozótermeiben

*a)* nemzeti ünnepek alkalmával Magyarország zászlajával együtt,

*b)* a település életében jelentős események, ünnepségek és rendezvények alkalmából más hivatalos zászlóval (zászlókkal) együtt.

**16. §**

A település zászlaja az alábbi esetekben engedély nélkül használható:

*a)* a polgármesteri hivatal épületén, a polgármesteri hivatal épületén, az önkormányzat intézményei, gazdasági társaságai épületein,

*b)* az önkormányzat és szervei, intézményei tanácskozótermeiben, a polgármester és alpolgármesterek, a jegyző és aljegyző irodájában és a képviselő–testület ülésein,

*c)* az állami és nemzeti ünnepeken, az önkormányzat által szervezett rendezvényeken,

*d)* nemzeti, vagy települési gyászesemény alkalmával a zászló fekete zászlóval együtt, félárbocra eresztve.

**17. §**

Az önkormányzati intézmények épületén a Magyarország lobogójának középületeken történő kitűzésének, illetőleg felvonásának szabályait kell alkalmazni.

**18. §**

A település zászlaja - a 17 §-ban meghatározott esetek kivételével – kizárólag az alábbi esetekben, a képviselő-testület engedélyével használható:

*a)* a településen rendezett kulturális, szakmai és sportrendezvényeken,

*b)* az önkormányzati intézmények és gazdasági társaságok rendezvényein, gépjárművein.

**19. §**

(1) Az önkormányzati jelképek használatát a képviselő- testület engedélyezi. A kérelmet a 2. melléklet szerinti formanyomtatványon kell benyújtani. Nem természetes személy kérelmezőnek a kérelméhez csatolnia kell a létesítő okirata másolatát. A kérelemhez mellékelni kell a jelképet megjelenítő termék/kiadvány színes, méretarányos tervét, termék esetén az előállítás leírását, minőségi jellemzőit.

(2) A rendelet hatálya alá tartozó jelképek használatának engedélyezésével kapcsolatos eljárás során az általános közigazgatási rendtartásról szóló 2016. évi CL. törvény rendelkezéseit kell alkalmazni.

(3) A kérelem az elektronikus ügyintézés és a bizalmi szolgáltatások általános szabályairól szóló 2015. évi CCXXII. törvény szerinti elektronikus úton is benyújtható és intézhető.

**20. §**

(1) A kiadott engedély érvényessége szólhat:

*a)* egy esetre (rendezvényre, alkalomra),

*b)* meghatározott időpontig történő felhasználásra, vagy

*c)* határozatlan idejű, a visszavonásig történő felhasználásra, alkalmazásra.

(2) Az önkormányzati jelképek használatáról szóló engedélynek tartalmaznia kell:

*a)* az engedélyes nevét és címét vagy székhelyét,

*b)* az engedélyezett felhasználási cél megjelölését,

*c)* a felhasználás idejét, vagy az engedély érvényességének időtartamát,

*d)* a terjesztés, a forgalomba hozatal módjára vonatkozó esetleges kikötéseket,

*e)* a jelkép felhasználásáért felelős személy megnevezését,

*f)* az engedély visszavonhatóságára történő figyelmeztetést, a visszavonás okainak felsorolását.

**21. §**

(1) A jelkép használata, alkalmazása vagy előállítása nem engedélyezhető, a kiadott engedélyt pedig vissza kell vonni, ha:

*a)* a használat, a forgalomba hozatal módja, vagy körülményei a település, vagy a település lakosságának jogait, jogos érdekeit, méltóságát sérti vagy veszélyezteti,

*b)* a használat, forgalomba hozatal célja vagy módja az Alaptörvénybe vagy más jogszabályba ütközik.

(2) A kiadott engedélyt vissza lehet vonni, ha:

*a)* a felhasználó a rendeletben vagy a részére kiadott engedélyben meghatározott feltételeket, előírásokat megszegi és azokat figyelmeztetés ellenére sem tartja be,

*b)* ha a felhasználó azt a tevékenységet, amelyhez az engedélyt megkapta már nem folytatja.

(3) A kiadott engedélyt a képviselő- testület vonhatja vissza.

(4) Az önkormányzati jelképek emléktárgyakon, érméken, jelvényeken, más tárgyakon és kiadványokon történő felhasználásához, ezen rendelet alapján kiadott engedély nem mentesíti a kérelmezőt a jogszabályok által a termék tervezésére, előállítására, forgalomba hozatalára előírt egyéb engedélyek, hozzájárulások megszerzése alól.

(5) A kiadott engedélyekről a jegyző nyilvántartást vezet.

**22. §**

(1) Közösségi együttélés alapvető szabályait sértő magatartást követ el az, aki

*a)* a település nevét engedély nélkül, vagy az engedélyben meghatározottaktól eltérően használja,

*b)* a település címert – a 11. § -ban foglalt kivétellel – engedély nélkül vagy az engedélyben meghatározottaktól eltérően használja,

*c)* a település zászlaját – a 16. § -ban foglalt kivétellel – engedély nélkül vagy az engedélyben meghatározottaktól eltérően használja.

(2) Az eljárás lefolytatására a közösségi együttélés alapvető szabályairól, és ezek elmulasztásának jogkövetkezményeiről szóló 6/2023. (III.13.) önkormányzati rendeletet kell alkalmazni.

**23. §**

Ez a rendelet 2024. április 15-én lép hatályba.

*1. melléklet a .../2024. (IV. 11.) önkormányzati rendelethez*

(A melléklet szövegét a(z) kérelem.pdf elnevezésű fájl tartalmazza.)

*2. melléklet a .../2024. (IV. 11.) önkormányzati rendelethez*

(A melléklet szövegét a(z) kérelem 2.pdf elnevezésű fájl tartalmazza.)